  Туспуктэм: Майя Бывальцева Наталия Сильвестрова 12+ «Удмуртия» издательствоын «Удмурты. Наследие древних воршудов» книга поттӥзы. Нимызъя валамон, со удмурт калыклэн воршудъёсызлы сӥземын. Книгае пӧртэм тодосчиослэн удмуртъёс сярысь статьяоссы пыризы. Со сярысь ивортодэтъя «Удмуртия» агентстволы издательстволэн валтӥсь редакторез, книгаез кылдытӥсь Георгий Грязев вераз. Нырысь ик книгаысь Владимир Владыкинлэсь статьязэ шедьтыны луоз. Отын оглом удмуртъёс сярысь, соослэн улон сямъёссы, лучеберетсы сярысь гожтэмын. « Адями книгаез усьтэ ке, тодӥсьтэм адями, мед валалоз, кинъёс со удмуртъёс шуыса, кыӵе удмуртъёс вал вашкала дыръя, кыӵе соослэн осконзы вал, кыӵе культуразы вал, мар кылемын на. То есть огъя культуразэс удмурт калыклэсь син шоразы пуктыны мед быгатозы шуыса » Георгий Грязев, «Удмуртия» книгапоттоннилэн валтӥсь редакторез Со сяна, араб путешественниклэн Абу-Хамида-ал-Гарнатилэн вашкала удмуртъёслэн кытын но кызьы улэмзы сярысь веранъёсыз пыртэмын. Со удмурт калык сярысь нырысетӥ гожтэмэмъёс луо. Книгалэн валтӥсь люкетэз воршудъёслы, соосты эскеронлы но валэктонлы сӥземын. « Основной статья - со Михаил Атамановлэн «Происхождение удмуртского воршуда». Со сӥземын уже непосредственно воршудъёслы: кӧня соос кылемын, мар со воршуд, кинлэн вань со, кытын кылдэмын, кытын возиське на, маиз солэн аспӧртэмлыкез вань, тодо на-а соосты » Георгий Грязев, «Удмуртия» книгапоттоннилэн валтӥсь редакторез Озьы ик книгае удмуртъёслэн кылдэмзы сярысь миф пыртэмын, батыръёс, удмурт калыклэн кылёсэз сярысь гожтэмын. Нимысьтыз удмурт сиён-юонъёс висъясько, соослэн историзы, кулэлыксы пусйиське. Озьы ик рецептъёс но пыртэмын. Пусъём, выль книгаез Россиысь Цифровой азинсконъя министерстволэн грантэзлы луыса поттӥзы. Тиражез - 1 сюрс экземпляр. Азьвыл «Удмурты» серия улсын «Удмурты. Между Вяткой и Камой», «Удмурты. Тайна тамги», «Секреты удмуртских мастеров», «Удмурты. На земле древних Алангасаров», «Удмурты. Зов языческих предков» книгаос лыдӟисьёс доры вуизы. Тодэ вайытом, «Удмуртия» издательстволэн «Удмурты. Зов языческих предков» книгаез Россиысь калыкъёслэн лулчебертсылы сӥзем устоосыз 30 книгаос пӧлы пыриз. Тегъёс: книгаос книгапоттонни удмуртъёс воршудъёс Удмуртия  